Sakekamers in Tuinroete werk saam | George Herald
Sakekamers in Tuinroete werk saam
Journalist Eugene Gunning | Thursday, 26 March 2020, 08:21
GEORGE NUUS - Sakeondernemings moet die kommunikasielyne met hul personeel oophou in die 21 dae van algehele inperking, het dr. Dennis Farrell, voorsitter van die George-sakekamer gister [Woensdag] gesê.
Volgens hom het die realiteit van die algehele inperking eksponensieel momentum opgetel.
"Dit is sigbaar in winkelrakke, groeiende onsekerheid oor van die regulasies met spesifieke verwysing na watter industrieë oop mag wees en wat is die vereistes om wel produkte en dienste te kan aflewer. Die oorvloed van kommunikasie is baie goed, maar daar is ook onsekerheid oor wat betroubare bronne is of nie."
Sy advies aan alle ondernemings is om die kommunikasielyne met hul personeel oop te hou gedurende die tyd. Wees ook in gesprek met onder andere banke, krediteure, verskaffers en debiteure/kliënte om sodoende seker te maak almal is bewus van die omstandighede.
"Daar is 'n sentrale platform geskep waar ons almal vrae of onsekerheid kan aanspreek. Stuur 'n e-pos aan Supportbusiness@wesgro.co.za en die George-sakekamer by faq@georgechamber.co.za. Die sakekamer is besig met 'n opname onder sy lede en dit vorder goed.
"Ons vra dat meer besighede hiervan gebruik moet maak. Ons sal Donderdag 'n interim ontleding doen sodat ons brandpunte kan begin aanspreek.
"My versoek is dat ons die maatreëls eerbiedig, kalm bly en dat ons die tyd gebruik om ons besighede strategies te ontleed en moontlik aan te pas."
Die sakekamer is nog beskikbaar en werk baie nou saam met GRDM, Wesgro en ander sakekamers in die Tuinroete.
Read more about: sakekamers kommunikasielyne covid 19 coronavirus
Posted on: 08:21 Thu, 26 March 2020